《奉和李大夫题郑评事江楼》
唐代·权德舆

达士无外累，隐几依南郭。茅栋上江开，布帆当砌落。

支颐散华发，欹枕曝灵药。入鸟不乱行，观鱼还自乐。

何时金马诏，早岁建安作。往事尽筌蹄，虚怀寄杯杓。

邦君驻千骑，清论时间酌。凭槛出烟埃，振衣向寥廓。

心源齐彼是，人境胜岩壑。何必栖冥冥，然为避矰缴。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。